નોંધનીય છે કે આની પહેલાં ખૂબ ઉત્કંઠા જગાડનારી અને સફળ થનારી કેવી રીતે જઇશ અને એબી કોર્પની બહુચર્ચીત ફિલ્મ સપ્તપદીની રિલીઝ પણ આટલી બહોળી અને ભપકાદાર નહોતી. ફિલ્મને શ્રેષ્ઠ રીતે રિલીઝ કરવા સાથે તેના પ્રમોશન અને માર્કેટિંગમાં ભરપૂર મહેનત કરવામાં આવી છે. આ વિશે વાત કરતાં ફિલ્મના યુવા દિગ્દર્શક રઘુવીર જોશી ઉત્સાહિત સ્વરમાં કહે છે, “આજના જમાનામાં સારી ફિલ્મને લોકો સુધી પહોંચાડવા માટે સુવ્યવસ્થિત માર્કેટિંગ અને પ્રચાર અનિવાર્ય છે. સાથે અમે ઇચ્છતા હતા કે હેપી ફેમિલી પ્રાઇવેટ લિમિટેડને અમારા પરિવારજનો, મિત્રો સહિત આખી ફિલ્મ ઇન્ડસ્ટ્રી, ખાસ તો આપણા ગુજરાતી કલાકાર-કસબીઓ પણ ભવ્ય રીતે માણે. તેથી અમે ફિલ્મના પ્રીમિયરને એક અભૂતપૂર્વ અવસર બનાવ્યો. વળી ફિલ્મ દર્શકો માટે બનાવાય છે તેથી તેને મહત્તમ લોકો સુધી પહોંચાડવા માટે પ્રયાસો કરવા જ રહ્યા. ગુજરાતી ફિલ્મોની વિશાળ અને વિકાસશીલ માર્કેટને નવા સ્તરે લઇ જવા માટે તેને શક્ય તેટલા વધારે સ્ક્રીન્સમાં રિલીઝ કરવી જ પડે. અમે આ મુદ્દાઓનું ધ્યાન રાખીને જ પ્રીમિયર અને રિલીઝ બેઉને એક યાદગાર પ્રસંગ બનાવ્યો છે.”